Ինչպէս միշտ, այս անգամ եւս Նորին Սրբութեան մտածումներէն չբացակայեցաւ երիտասարութիւնը: Հայրապետը շեշտեց երիտասարդութեան կարեւորութիւնը մեր համայնքի եւ եկեղեցւոյ կեանքին մէջ ու ընդգծեց, որ հարկ է մեր ամբողջական վստահութիւնը տալ ու լուսանցքէն անդին չնետել զանոնք: Նորին Սրբութիւնը դարձեալ իր գնահատանքը յայտնեց հայ եկեղեցւոյ խտացուած դասընթացքներուն մասնակից երիտասարդներուն, որոնք Անթիլիասի Մայրավանք ժամանած էին Միացեալ Նահանգներէն ու Գանատայէն, եւ նշեց, որ թէեւ հայերէնով կրնան նոյնքան լաւ չարտայայտուիլ ինչպէս անգլերէնով կ՚արտայայտուին, սակայն անոնք հայ են ու այս խտացեալ դասընթացքէն ետք տուն պիտի վերադառնան գիտելիքներով զարգացած ու հաւատքով հզօրացած, որպէսզի այս բոլորը ի գործ դնեն հայ եկեղեցւոյ վերանորոգման ու բարեկարգութեան համար: